钦定古今图书集成/明伦汇编/交谊典/第072卷 > 《后别思赋》〈有序〉前人
## 钦定古今图书集成/明伦汇编/交谊典/第072卷 > 《后别思赋》〈有序〉前人

伯川将之河西，予既为《别思赋》矣，及王舍人文熙馆为别，予以事不得往，为之怏然，乃舒鄙怀，为“后《别思赋》。”

“怀诸彦之雅趣，款行客以终宵。慨离违之多端，接晤
语而逍遥。”时乃御闲馆，即别院，天冽冽而疾飚，月霏
霏而微霰。开重帘之华灯，“飞逸翰于清䜩。缔久要而
莫渝，顾暂暌而益眷。瞻芳尘之未遐，仰光惠而引领。
恍予神而奋驰，怅予驾之弗骋。览岁事之迟暮，延轩
楹之夕景。叶历历以辞秋，霜凄凄而凝冷。顾征鸿之”
稍灭，恋行云之伫影。送夫君以申佩，寄一感于兹游。
悼霖泽之久愆，恐江河之不流。矧庶役之未蠲，固凋
弊之所由。惩旧途之仆轨，济巨川而思舟。操吾道而
罔屈，何令名之不修。倾风誉于咫尺，日结睇于河洲。